CELEX: 
Language: da
Date: 2021-06-23 00:00:00
Title: KOMMISSIONENS DELEGEREDE FORORDNING (EU) …/… til supplering af Europa-Parlamentets og Rådets forordning (EU) 2019/2144 med nærmere regler vedrørende de specifikke prøvningsprocedurer og tekniske krav til typegodkendelse af motorkøretøjer for så vidt angår intelligente farttilpasningssystemer samt til typegodkendelse af sådanne systemer som separate tekniske enheder og om ændring af bilag II til nævnte forordning

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               I henhold til Europa-Parlamentets og Rådets forordning (EU) 2019/2144
                  1
                skal motorkøretøjer i klasse M og N for nye køretøjstypers vedkommende fra den 6. juli 2022 og for alle nye køretøjer fra den 7. juli 2024 udstyres med intelligente farttilpasningssystemer (ISA).
            
            
               Næsten 23 000 personer mistede livet som følge af trafikuheld på vejene i EU i 2019. Kørsel med for høj eller utilpasset hastighed udgør en alvorlig trussel mod trafiksikkerheden. Det anslås, at 10-15 % af alle ulykker og 30 % af alle dødsulykker direkte skyldes hastighedsoverskridelser eller utilpasset hastighed
                  2
               . Tekniske løsninger, der hjælper føreren med at reducere kørehastigheden, kan have stor indvirkning på resultatet af en ulykke og kan reducere kvæstelsernes omfang.
            
            
               Intelligent farttilpasning (Intelligent Speed Assistance - ISA) er et system, der advarer og tilskynder føreren til at tage farten af, når vedkommende overskrider hastighedsgrænsen. Systemet understøtter føreren ved hjælp af en assisterende funktion gennem speederen eller gennem en anden form for dedikeret, hensigtsmæssig og effektiv feedback, mens føreren bevarer den fulde kontrol over køretøjets kørehastighed. Det er en effektiv sikkerhedsforanstaltning, fordi selv en lettere nedsat kørehastighed har en betydelig positiv indvirkning på forebyggelse af ulykker eller på afbødning af følgerne af en ulykke.
            
            
               Kommissionen har beføjelser til at fastsætte de nærmere regler vedrørende de specifikke prøvningsprocedurer og tekniske krav til typegodkendelse af motorkøretøjer for så vidt angår intelligente farttilpasningssystemer samt til typegodkendelse af disse systemer som separate tekniske enheder. Denne delegerede forordning fra Kommissionen supplerer forordning (EU) 2019/2144 ved at fastsætte de respektive tekniske krav og prøvningsprocedurer.
            
            
               2.HØRINGER FORUD FOR RETSAKTENS VEDTAGELSE
            
            
               Som led i udarbejdelsen af denne retsakt gennemførte Kommissionen passende høringer af medlemsstaternes eksperter og interesserede parter. Der blev udvekslet synspunkter om den foreslåede tilgang på møderne i arbejdsgruppen om motorkøretøjer 8. juli, 8. oktober, 9. november (ad hoc), 16. december 2020 og 21. april 2021 samt på mødet i medlemsstaternes ekspertgruppe 18. januar 2021 og 20. maj 2021. 
            
            
               De spørgsmål, der blev rejst under høringsprocessen, vedrørte effektiviteten af ISA-systemets kaskadevirkende akustiske advarselsfunktion (en af de fire muligheder, der foreslås i udkastet) og den potentielle risiko for, at denne generer føreren under faktiske kørselsforhold. Niveauet for ydeevnekravene til ISA-systemer, som kan være særligt udfordrende med hensyn til ISA-systemer tager højde for færdselstavler med implicit hastighedsgrænse; status for køretøjer monteret med ISA-systemer, der blev taget i brug før vedtagelsen af forordning (EU) 2019/2144, og som ikke er i fuld overensstemmelse med de tekniske krav i nærværende delegerede forordning.
            
            
               Kommissionens delegerede forordning tager i videst muligt omfang hensyn til de betænkeligheder, der blev rejst under høringen, og støttes generelt af EU's medlemsstater og interesserede parter.
            
            
               3.JURIDISKE ASPEKTER AF DEN DELEGEREDE RETSAKT
            
            
               Retsgrundlaget for denne delegerede retsakt er artikel 4, stk. 6, og artikel 6, stk. 6, i Europa-Parlamentets og Rådets forordning (EU) 2019/2144.
            
            
               ISA-systemer skal i tilfælde af hastighedsoverskridelser give feedback til føreren, som skal være hensigtsmæssig og effektiv. På det nuværende teknologiske udviklingstrin er der flere tekniske muligheder for feedbackmetoden. De kan dog ikke alle anvendes i hvert enkelt motorkøretøj (det afhænger af motoren, fremdriftstypen (hybrid), gearkassen osv.). Det fastsættes derfor i den delegerede forordning, at køretøjsfabrikanter kan vælge at basere deres ISA-systemer på en af følgende fire feedbackmetoder:
            
            
               1)Det haptiske feedbacksystem, der bygger på speederens opadvirkende kraft:
            
            
               –Førerens fod skubbes forsigtigt tilbage i tilfælde af hastighedsoverskridelse. Dette vil bidrage til at reducere kørehastigheden og kan tilsidesættes af føreren.
            
            
               2)Det hastighedsbegrænsende system, som benytter sig af motorstyring:
            
            
               –Automatisk reduktion af fremdriftseffekten uafhængigt af placeringen af førerens fod på pedalen, men denne reduktion kan også let tilsidesættes af føreren.
            
            
               3)Den kaskadevirkende akustiske advarsel:
            
            
               –Trin 1: Blinkende optisk signal
            
         
         
            
               –Trin 2: Hvis der efter flere sekunder ikke er nogen reaktion fra føreren, aktiveres den akustiske advarsel.
            
            
               –Hvis føreren ignorerer denne kombinerede feedback, vil begge advarsler forsvinde efter et bestemt tidsforløb.
            
            
               4)Den kaskadevirkende vibrerende advarsel:
            
            
               –Trin 1: Blinkende optisk signal 
            
            
               –Trin 2: Hvis der efter flere sekunder ikke er nogen reaktion fra føreren, vibrerer speederpedalen.  
            
            
               –Hvis føreren ignorerer denne kombinerede feedback, vil begge advarsler forsvinde efter et bestemt tidsforløb.
            
            
               På trods af de funktionelle forskelle anses ISA-systemer baseret på hver af disse fire muligheder for at være lige sikre og effektive. 
            
            
               Den grundlæggende funktion til oplysning om hastighedsgrænser (SLI — visuel advarsel alene), som er en teknologi, der i dag er tilgængelig i visse motorkøretøjer, skønnes at være 20 % mindre effektiv, fordi førerne overser visuelle advarsler. Derfor anses en sådan funktion i denne forordning ikke for at være tilstrækkeligt effektiv eller hensigtsmæssig som eneste feedbackteknologi. 
            
            
               Til gengæld har akustiske advarsler vist sig at være meget effektive med hensyn til at fremkalde en førerreaktion, men de anses for at være generende. 
            
            
               Gener udgør et vigtigt element i valget af teknologi. Derfor kombinerer den kaskadevirkende akustiske advarsel i hvert tilfælde af hastighedsoverskridelse det ikke-generende, men mindre effektive, optiske signal med den akustiske advarsel som backup. For at sikre, at advarslen ikke fremkalder irritation, er den af kort varighed. Den er derfor udformet, så eventuelle gener reduceres på passende vis.
            
            
               På nuværende tidspunkt er der ingen endelig dokumentation for, at en af de fire foreslåede feedbackteknologier vil være markant mere effektiv eller mindre generende under faktiske kørselsforhold i EU. Al den aktuelt tilgængelige og reviderede forskning i effektivitet og gener, herunder advarselslyden, afspejler primært laboratoriebaseret simuleringsprøvning og ikke ydeevnen i praksis, da de ISA-systemer, der opfylder EU-kravene, først vil blive indført i motorkøretøjer fra nu af. 
            
            
               Effektiviteten og pålideligheden af de forskellige metoder, der anvendes af ISA-systemer, skal evalueres, når et tilstrækkeligt antal motorkøretøjer, der er udstyret med sådanne systemer, er blevet markedsført, og de relevante erfaringer fra den praktiske anvendelse foreligger. Det er også vigtigt, at ISA-systemernes ydeevne baseret på de metoder, der er fastsat i denne delegerede forordning fra Kommissionen, evalueres hurtigst muligt, og at de tekniske krav om nødvendigt ændres i overensstemmelse hermed. Kommissionen skal vurdere ISA-systemernes ydeevne senest den 31. december 2025 (hvilket er tidligere end den overordnede gennemgang i artikel 14 i forordning (EU) 2019/2144, som skal foretages senest i juli 2027) på grundlag af de oplysninger, som køretøjsfabrikanterne og EU-medlemsstaternes godkendende myndigheder fremlægger.
            
            
               Med henblik på typegodkendelsesprøvning og validering af ISA-systemernes er der i bilagene til denne forordning opført et udtømmende færdselstavlekatalog for hvert land. 
            
            
               Bestemmelserne i denne delegerede forordning fra Kommissionen finder anvendelse fra anvendelsesdatoen for forordning (EU) 2019/2144.
            
            
               Denne delegerede forordning fra Kommissionen ændrer også bilag II til forordning (EU) 2019/2144 ved at tilføje en henvisning til den retsakt, der fastsætter de specifikke krav for så vidt angår intelligente farttilpasningssystemer.
            
            
               KOMMISSIONENS DELEGEREDE FORORDNING (EU) …/…
            
            
               af 23.6.2021
            
            
               til supplering af Europa-Parlamentets og Rådets forordning (EU) 2019/2144 med nærmere regler vedrørende de specifikke prøvningsprocedurer og tekniske krav til typegodkendelse af motorkøretøjer for så vidt angår intelligente farttilpasningssystemer samt til typegodkendelse af sådanne systemer som separate tekniske enheder og om ændring af bilag II til nævnte forordning
            
            
               (EØS-relevant tekst)
            
            
               EUROPA-KOMMISSIONEN HAR —
            
         
         
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) 2019/2144 af 27. november 2019 om krav til typegodkendelse af motorkøretøjer og påhængskøretøjer dertil samt systemer, komponenter og separate tekniske enheder til sådanne køretøjer for så vidt angår deres generelle sikkerhed og beskyttelsen af køretøjspassagerer og bløde trafikanter og om ændring af Europa-Parlamentets og Rådets forordning (EU) 2018/858 og ophævelse af forordning (EF) nr. 78/2009, forordning (EF) nr. 79/2009 og Europa-Parlamentets og Rådets forordning (EF) nr. 661/2009 og Kommissionens forordning (EF) nr. 631/2009, (EU) nr. 406/2010, (EU) nr. 672/2010, (EU) nr. 1003/2010, (EU) nr. 1005/2010, (EU) nr. 1008/2010, (EU) nr. 1009/2010, (EU) nr. 19/2011, (EU) nr. 109/2011, (EU) nr. 458/2011, (EU) nr. 65/2012, (EU) nr. 130/2012, (EU) nr. 347/2012, (EU) nr. 351/2012, (EU) nr. 1230/2012 og (EU) 2015/166
                  3
               , særlig artikel 4, stk. 6 og artikel 6, stk. 6, og
            
            
               ud fra følgende betragtninger:
            
            
               (1)I henhold til artikel 6 i forordning (EU) 2019/2144 skal motorkøretøjer i klasse M og N udstyres med visse avancerede køretøjssystemer, herunder intelligente farttilpasningssystemer ("ISA"). Bilag II til forordning (EU) 2019/2144 fastsætter de grundlæggende krav til typegodkendelse af motorkøretøjer for så vidt angår ISA-systemer.
            
            
               (2)Der er behov for nærmere regler vedrørende de specifikke prøvningsprocedurer og tekniske krav til typegodkendelse af motorkøretøjer for så vidt angår intelligente farttilpasningssystemer samt til typegodkendelse af disse systemer som separate tekniske enheder. 
            
            
               (3)I henhold til artikel 3, punkt 3), i forordning (EU) 2019/2144 er ISA-systemet et system, der hjælper føreren med at holde den hensigtsmæssige fart i forhold til vejmiljøet ved at give dedikeret og hensigtsmæssig feedback. På nuværende tidspunkt er der flere tekniske muligheder for den feedbackmetode, der skal anvendes som grundlag for et ISA-system. Det er imidlertid ikke alle disse muligheder, der kan anvendes i hvert enkelt motorkøretøj på grund af deres tekniske karakteristika. Det er derfor nødvendigt at specificere feedbackmetoder, der har tilsvarende sikkerhed og effektivitet til trods for deres funktionelle forskelle. Det er hensigtsmæssigt at specificere flere feedbackmetoder og give fabrikanterne mulighed for at vælge en af disse metoder til at basere deres ISA-systemer på.
            
            
               (4)ISA-systemet kan være baseret på forskellige inputmetoder, som f.eks. kameraobservation, kortdata og maskinlæring, men den faktiske tilstedeværelse af virkelige tavler med eksplicitte numeriske hastighedsgrænser bør altid have forrang for alle andre oplysninger, der er tilgængelige i køretøjet.
            
            
               (5)For at prøve ISA-systemets tekniske formåen er det nødvendigt at udarbejde et færdselstavlekatalog, der anvendes i hver medlemsstat. Datasættet i kataloget bør anvendes til typegodkendelsesformål, uden at dette berører de gældende nationale færdselsregler.
            
            
               (6)Det kan forekomme, at ISA-systemerne anvendes, hvor der er tvetydige hastighedsrelaterede oplysninger på grund af manglende, vandaliserede, manipulerede eller på anden måde beskadigede tavler, fejlagtig placering af tavler, dårlige vejrforhold eller ikke-harmoniserede, komplicerede og implicitte hastighedsbegrænsninger. Af denne grund bør det grundlæggende princip være, at føreren altid er ansvarlig for at overholde de gældende færdselsregler, og at ISA-systemet er et "best-effort"-førerassistentsystem, der advarer føreren, når det er muligt og hensigtsmæssigt. 
            
            
               (7)De specifikke prøvningsprocedurer og tekniske krav til ISA-systemerne bør i videst muligt omfang være teknologineutrale og ydeevnebaserede for at muliggøre innovative løsninger.
            
            
               (8)De specifikke prøvningsprocedurer og tekniske krav til ISA-systemerne bør også sikre, at et system ikke overstiger en gennemsnitlig menneskelig førers evne til at fortolke og forstå de relevante oplysninger om hastighedsgrænser. Der bør ikke stilles krav om, at ISA-systemer skal have selvkørende evner, men kun at de yder hjælp til føreren.
            
            
               (9)En vurdering af effektiviteten af de forskellige feedbackmetoder og kontrolfunktioner i ISA-systemerne under faktiske kørselsforhold vil først være mulig, når et betydeligt antal motorkøretøjer, der er udstyret med sådanne systemer, er tilgængelige på markedet. På den anden side er det vigtigt, at der hurtigst muligt og senest den 31. december 2025 foretages en vurdering af ydeevnen for ISA-systemerne på grundlag af forskellige feedbackmetoder i overensstemmelse med denne forordning for at høste alle de potentielle trafiksikkerhedsmæssige fordele ved ISA-systemerne. De relevante teknologier og erfaringer fra faktiske kørselsforhold forventes at være til rådighed senest i juli 2024, dvs. i god tid inden datoen for den overordnede 
                  gennemgang, der er fastsat i artikel 14 i forordning (EU) 2019/2144. For at sætte Kommissionen i stand til at evaluere resultaterne af feedbackmetoderne i nærværende forordning så tidligt som muligt er det nødvendigt at forpligte fabrikanterne til at forelægge de relevante oplysninger for den godkendende myndighed, der har meddelt typegodkendelsen, og at kræve, at den pågældende godkendende myndighed samler disse oplysninger og forelægger dem for Kommissionen.
            
            
               (10)De oplysninger om faktisk kørsel, der skal indsamles og stilles til rådighed med henblik på vurdering af ISA-systemernes ydeevne, bør være generelle og ikke knyttet til individuelle motorkøretøjer eller førere. Fabrikanter kan anvende alle tilgængelige midler til at indsamle data, f.eks. gennem prøvevognparken eller gennem frivillige ordninger direkte med slutbrugerne, efter at disse har givet deres udtrykkelige samtykke i overensstemmelse med EU's databeskyttelseslovgivning
                  4
               . Kommissionen bør støtte denne proces ved om nødvendigt at udstikke retningslinjer for de nærmere betingelser for dataindsamling, dens indhold, struktur og indgivelsesmåde.
            
            
               (11)For at distrahere eller bebyrde føreren mindst muligt med falske advarsler, forårsaget af suboptimale systemer under faktisk kørsel, er det nødvendigt at sikre, at køretøjsfabrikanterne anvender passende teknologier i køretøjsflåden, og at fabrikanterne, hvor det er hensigtsmæssigt og nødvendigt i en rimelig del af køretøjets levetid, giver ubegrænset og let adgang til systemopdateringer.
            
            
               (12)ISA-systemer kan anvende kortdata til at sikre en passende ydeevne under faktisk kørsel. Der bør imidlertid ikke være nogen forpligtelse til at kræve, at kortdataene er så detaljerede og af en sådan kvalitet, at det er muligt at foretage turn-by-turn-navigation, da det også kan være tilstrækkeligt kun at medtage koordinater for bymæssige og ikke-bymæssige områder samt for de vigtigste motortrafikveje og motorveje.
            
            
               (13)Medlemsstaterne opfordres til at fremme en bedre ydeevne af ISA-systemer ved faktisk kørsel ved at sikre korrekt placering af tavler med eksplicitte numeriske hastighedsgrænser på gader og veje og ved tydelig skiltning med start- og sluttavler for alle hastighedszoner, motortrafikveje og motorveje. I visse tilfælde er vejkryds og sammenflettede gader eller veje ikke klart genkendelige for førerne og dermed svære at fortolke for ISA-teknologier. Derfor er det nødvendigt at placere færdselstavler med eksplicitte numeriske, implicitte numeriske eller implicitte ikke-numeriske hastighedsgrænser på sådanne steder for at sikre en pålidelig ydeevne for ISA-systemer, der er monteret i motorkøretøjer, der kører på Unionens område.
            
            
               (14)Det er imidlertid klart, at systemer, der anvender en kombination af et kamerasystem, globalt satellitnavigationssystem (GNSS) og ajourførte digitale kort, anses for at være de mest avancerede systemer med den største faktiske ydeevne og pålidelighed.
            
            
               (15)Tabellen i bilag II til forordning (EU) 2019/2144, der indeholder listerne over krav omhandlet i artikel 4, stk. 5 og artikel 5, stk. 3, i nævnte forordning, indeholder ingen henvisning til retsakter om intelligente farttilpasningssystemer. Det er derfor nødvendigt at indsætte en henvisning til nærværende forordning i nævnte bilag. 
            
            
               (16)Forordning (EU) 2019/2144 bør derfor ændres.
            
            
               (17)Da forordning (EU) 2019/2144 anvendes med virkning fra den 6. juli 2022, bør nærværende forordning finde anvendelse fra samme dato.
            
         
         
            
               (18)Bestemmelserne i nærværende forordning er tæt forbundne, idet de vedrører regler for de specifikke prøvningsprocedurer og tekniske krav til typegodkendelse af motorkøretøjer for så vidt angår intelligente farttilpasningssystemer samt til typegodkendelse af disse systemer som separate tekniske enheder. Som følge af bestemmelserne i nærværende forordning bør der derfor indføres en henvisning til nærværende forordning i bilag II til forordning (EU) 2019/2144. Disse bestemmelser bør derfor samles i en enkelt delegeret forordning —
            
            
               VEDTAGET DENNE FORORDNING:
            
            
               Artikel 1
            
            
               Prøvningsprocedurer og tekniske krav i forbindelse med typegodkendelse af et køretøj for så vidt angår intelligente farttilpasningssystemer 
            
            
               Typegodkendelse af et køretøj for så vidt angår intelligente farttilpasningssystemer er betinget af, at køretøjet opfylder prøvningsprocedurerne og de tekniske krav i bilag I.
            
            
               Artikel 2
            
            
               Prøvningsprocedurer og tekniske krav i forbindelse med typegodkendelse af et intelligent farttilpasningssystem som separat teknisk enhed
            
            
               Typegodkendelse af et intelligent farttilpasningssystem som separat teknisk enhed er betinget af, at systemet opfylder prøvningsprocedurerne og de tekniske krav i bilag I.
            
            
               Artikel 3
            
            
               Færdselstavlekatalog
            
            
               Listen over færdselstavler, der anvendes i de enkelte medlemsstater, på grundlag af hvilken de typegodkendende myndigheder og de tekniske tjenester skal vurdere de intelligente farttilpasningssystemers ydeevne i overensstemmelse med denne forordning, er angivet i bilag II.
            
            
               Artikel 4
            
            
               Oplysninger om brugen af intelligente farttilpasningssystemer
            
            
               1. Køretøjsfabrikanter skal give de godkendende myndigheder, der meddeler typegodkendelser i henhold til denne forordning, følgende oplysninger:
            
            
               a)forholdet mellem kørselstid eller tilbagelagt afstand med de intelligente farttilpasningssystemer tilkoblet og frakoblet
            
            
               b)forholdet mellem kørselstid eller tilbagelagt afstand hvor de opfattede hastighedsgrænser henholdsvis overholdes eller tilsidesættes
            
            
               c)den gennemsnitlige tid, der er forløbet mellem førerens tilkobling og frakobling af det intelligente farttilpasningssystem, hvis det er relevant
            
            
               de oplysninger, der er omhandlet i litra a), afgives særskilt for den kaskadevirkende akustiske advarselsfunktion, den kaskadevirkende vibrerende advarselsfunktion, den haptiske feedbackfunktion og hastighedsbegrænsningsfunktionen.
            
            
            
               2. De godkendende myndigheder samler de modtagne oplysninger som omhandlet i stk. 1 og fremsender dem til Kommissionen den 7. juli 2024 og derefter mindst hver 6. måned i en periode på to år.
            
         
         
            
               Artikel 5
            
            
               Ændring af forordning (EU) 2019/2144
            
            
               Bilag II til forordning (EU) 2019/2144 ændres i overensstemmelse med bilag III til nærværende forordning.
            
            
               Artikel 6
            
            
               Ikrafttræden og anvendelse
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
               Den anvendes fra den 6. juli 2022.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 23.6.2021.
            
            
               
                     På Kommissionens vegne
               
               
                     Formand
                     Ursula VON DER LEYEN
               
            
         
         
            
                  
                     (1)
                  
                        EUT L 325 af 16.12.2019, s. 1.
               
               
                  
                     (2)
                  
                        https://ec.europa.eu/transport/road_safety/sites/roadsafety/files/pdf/2020-10-08-road_safety_thematic_report_speed.pdf.
               
               
                  
                     (3)
                  
                        EUT L 325 af 16.12.2019, s. 1. 
               
               
                  
                     (4)
                  
                        Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (
                  
                     EUT L 119 af 4.5.2016, s. 1
                  
                  ).